b'\n_START_ARTICLE_\nDelovna knji\xc5\xbeica\n_START_PARAGRAPH_\nD\xc3\xa9lovna knj\xc3\xad\xc5\xbeica je javna listina, ki jo izdajajo pristojne upravne enote, ki vodijo tudi evidenco o izdanih knji\xc5\xbeicah. Vsebino in obliko delovne knji\xc5\xbeice, postopek izdaje, na\xc4\x8din vpisovanja podatkov in postopek zamenjave delovne knji\xc5\xbeice ter vodenje evidence o izdanih delovnih knji\xc5\xbeicah predpi\xc5\xa1e minister, pristojen za delo._NEWLINE_Od 1. januarja 2009 se delovne knji\xc5\xbeice ne izdajajo ve\xc4\x8d, ampak njihovo funkcijo nadome\xc5\xa1\xc4\x8da ZPIZ; stare knji\xc5\xbeice pa so \xc5\xa1e vedno veljavne.\n_START_SECTION_\nHranjenje knji\xc5\xbeice\n_START_PARAGRAPH_\nDelavec mora po zakonu delodajalcu izro\xc4\x8diti delovno knji\xc5\xbeico ob sklenitvi pogodbe o zaposlitvi, ta pa mu mora izdati pisno potrdilo o prejemu._NEWLINE_Delodajalec ima delovno knji\xc5\xbeico delavca med trajanjem delovnega razmerja v hrambi, na izrecno zahtevo delavca pa mu jo mora proti podpisu o prejemu izro\xc4\x8diti._NEWLINE_Delodajalec je dol\xc5\xbean vpisovati podatke v delovno knji\xc5\xbeico v skladu z izvr\xc5\xa1ilnim predpisom iz tretjega odstavka 224. \xc4\x8dlena Zakona o delovnih razmerjih, ob prenehanju veljavnosti pogodbe o zaposlitvi pa mora takoj delavcu proti potrdilu o prejemu vrniti delovno knji\xc5\xbeico. V primeru pa, da delodajalec po prenehanju veljavnosti pogodbe o zaposlitvi v 30 dneh delavcu ne more vro\xc4\x8diti delovne knji\xc5\xbeice, jo mora poslati pristojni upravni enoti po stalnem prebivali\xc5\xa1\xc4\x8du delavca, \xc4\x8de je stalno prebivali\xc5\xa1\xc4\x8de delavca neznano, pa upravni enoti, ki je izdala delovno knji\xc5\xbeico._NEWLINE_Podatke iz evidence o izdanih delovnih knji\xc5\xbeicah lahko uporabljajo le poobla\xc5\xa1\xc4\x8dene uradne osebe ministrstva, pristojnega za delo, in\xc5\xa1pekcije za delo in upravnih enot, \xc4\x8de gre za izvr\xc5\xa1evanje z zakonom dolo\xc4\x8denih nalog ter sodi\xc5\xa1\xc4\x8da.'